ආසියානු සත් සාමාජික රගර් තරගබිමේ ජය මාවතට පිවිසීමට ශ්‍රී ලංකා පිල සමත්වූයේ මෙරට කාල්ටන් සුපර් සෙවන්ස් රගර් තරගාවලිය හරහා බව ශ්‍රී ලංකා රගර් සංගමයේ ලේකම් රිස්ලි ඉල්යාස් මහතා පවසයි.දේශීය රගර් තරග බිමට පළමුවරට විදේශීය ක්‍රීඩකයන් ඇතුලත් කරමින් 'තාරුණ්‍යයට හෙටක්' සංවිධානය කාල්ටන් සුපර් සෙවන්ස් රගර් තරගාවලිය ආරම්භ කිරීමෙන් ශ්‍රී ලංකා සත් සාමාජික රගර් ක්ෂේත්‍රයේ පුනරුදයක් ඇතිවූ බව ඉල්යාස් මහතා දිනමිණට පැවැසීය.මේ වසරේ පැවැති එච්.එස්.බී.සී. ආසියානු සත් සාමාජික රගර් තරගමාලාවේ පළමු තරගාවලිය වූ බෝර්නියෝ සෙවන්ස් හී දී පළඟ ශූරතාවත්, දෙවැනි තරගාවලිය වූ ෂැංහායි සෙවන්ස් තරගාවලියේ බඳුන ශූරතාවත්, තෙවැනි තරගාවලිය වන මුම්බායි සෙවන්ස් තරගාවලියේ පළඟ ශූරතාවත් දිනූ ශ්‍රී ලංකා කණ්ඩායම මේ වනවිට ආසියානු සත් සාමාජික රගර් තරගබිමේ පෙරළිකාර කණ්ඩායමක් බවට පත්වී සිටියි.'මීට අවුරුදු 3කට පෙර 'තාරුණ්‍යයට හෙටක්' සංවිධානයේ සභාපති පාර්ලිමේන්තු මන්ත්‍රී නාමල් රාජපක්ෂ මහතාගේ සංකල්පයක් අනුව නිර්මාණය වූ කාල්ටන් සත් සාමාජික රගර් තරගාවලියට වි‍දේශීය ක්‍රීඩකයන් එක්වීමෙන් ‍අපේ ක්‍රීඩකයන්ට ඔවුන් සමග කරට කර තරගවැදීමට අවස්ථාව උදාවුණා.